ખેડૂતોની જણસોની ખરીદી અને સંગ્રહ, વેંચાણનો અનુભવ ધરાવતા નાફેડ અને ગુજકોટ જેવા એકમો ગત્ વર્ષે મગફળી ખરીદીમાં કૌભાંડના મુદ્દે બદનામ થયા પછી આ વર્ષે રાજય સરકારે પારદર્શક રીતે ખરીદી કરવાના દાવા સાથે કેટલાક નવા ફતવા જાહેર કર્યા અને ખરીદીની પ્રક્રિયા રાજયના પુરવઠા નિગમને સુપ્રત કરી આ નિગમ મોટાભાગે પીડીએસ સ્કીમ એટલે કે, જાહેર વિતરણ વ્યવસ્થાનું અમલીકરણ કરે છે. આ નિગમના સ્ટાફને ખેડૂતોની જણસોની ગુણવત્તા, ઉતારા, માપદંડ કે તેના સંદર્ભે થતી પ્રક્રિયાનો અનુભવ ઓછો હોવાથી ગઈકાલે ઠેર-ઠેર અંધાધૂંધી સર્જાઈ હતી. કેટલાક તટસ્થ અભિપ્રાયો એવા પણ હતાં કે જો પુરવઠા નિગમને આ જવાબદારી સોંપાયા પછી તેના સ્ટાફને ખેતપેદાશોની જણસોના સંદર્ભે જરૃરી તાલીમ આપવાની જરૃર હતી. ખેડૂત વર્ગોના અભિપ્રાયોમાં તો સરકારની કથની અને કરણીમાં ભારે તફાવત હોવાની ટીકા થઈ રહી છે, જ્યારે કોંગ્રેસ દ્વારા રાજય સરકારની મેલી મુરાદ અને ખેડૂતોને છેતરવાનો કારસો થયો હોવાના પ્રતિભાવો પ્રગટી રહ્યા હોવાના મીડિયાના અહેવાલો જોતા સરકાર માટે મગફળીની ટેકાના ભાવે ખરીદીનો નિર્ણય ગળાની ફાંસ બની રહ્યો હોય તેમ જણાય છે. ગત્ વર્ષે કૌંભાડો થતા આ વર્ષે ગુણીદીઠ ભરતી, ગુણવત્તા, ઉતારો અને ખરીદી પછીની પ્રક્રિયાની પારદર્શકતા જાળવવાના સરકારના દાવા પણ પ્રથમ દિવસે જ બૂમરેંગ પુરવાર થઈ રહ્યા છે.